Up-161/95
Natisni
Opravilna št.:
Up-161/95
Datum odločitve:
19. 12. 1995
Objavljeno:
OdlUS IV, 184
ECLI:
ECLI:SI:USRS:1995:Up.161.95
Akt:
Ustavna pritožba zoper obtožnico Okrožnega državnega tožilstva v Kopru št. Kt 576/95 z dne 26/4-1995
Izrek:
Ustavna pritožba zoper obtožnico Okrožnega državnega tožilstva v Kopru se zavrže.
Evidenčni stavek:
Obtožni akt državnega tožilca ni posamični pravni akt, s katerim se odloča o pritožnikovih pravicah oziroma obveznostih, ampak akt stranke v kazenskem postopku.
Zoper akt stranke v postopku, ki je z zakonom legitimirana za vložitev obtožbe v kazenskem postopku, pa ustavna pritožba ni dovoljena.
Geslo:
Ustavna pritožba zoper obtožni akt državnega tožilca kot akt stranke v postopku.
Pravna podlaga:
Ustava, 23. čl.
Zakon o Ustavnem sodišču, 50., 51., 1. odst. 54., 6. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
23. 11. 1995
Vrsta odločitve:
sklep
Vrsta rešitve:
zavrženje
Dokument:
US17647
Dokument v PDF obliki:
Up-161-95.pdf
110 KB
Prenesite datoteko
Up-161/95
19/12-1995
S K L E P
Ustavno sodišče je v postopku za preizkus ustavne pritožbe A.T. iz P., ki ga zastopa E.D., odvetnik v P., na seji senata dne 19/12- 1995
s k l e n i l o:
Ustavna pritožba zoper obtožnico Okrožnega državnega tožilstva v Kopru št. Kt 576/95 z dne 26/4-1995 se zavrže.
O b r a z l o ž i t e v
1. Pritožnik z ustavno pritožbo, vloženo 2/11-1995, izpodbija v izreku tega sklepa navedeni obtožni akt, s katerim se mu očita utemeljen sum storitve kaznivega dejanja goljufije po prvem in drugem odstavku 217. člena Kazenskega zakonika Republike Slovenije (Uradni list RS, št. 63/94). Pritožnik meni, da je z izpodbijanim aktom kršeno v 28. členu Ustave določeno načelo zakonitosti, ker naj bi mu obtožba očitala dejanje, ki naj sploh ne bi bilo kaznivo. Predlaga, da Ustavno sodišče ustavni pritožbi ugodi, napadene obtožbe ne dopusti in kazenski postopek ustavi. Predlaga tudi, da ob sprejemu ustavne pritožbe Ustavno sodišče zadrži izvajanje kazenskega postopka zoper pritožnika.
2. Po določbi prvega odstavka 50. člena Zakona o Ustavnem sodišču (Uradni list RS, št 15/94; v nadaljnjem besedilu: ZUstS) se ustavno pritožbo lahko vloži zoper posamični akt državnega organa, s katerim se domnevno krši človekova pravica ali temeljna svoboščina. Obtožni akt državnega tožilca ni posamični pravni akt, s katerim se odloča o pritožnikovih pravicah oziroma obveznostih, ampak akt stranke v kazenskem postopku. O pritožnikovih pravicah in obveznostih, kakor tudi o obtožbi proti njemu lahko odloči le z zakonom ustanovljeno sodišče (prvi odstavek 23. člena Ustave) in odločitev sodišča je po poprejšnji izčrpanosti vseh pravnih sredtev (51. člen ZUstS) dovoljeno izpodbijati zaradi domnevne kršitve človekovih pravic in temeljnih svoboščin. Zoper akt stranke v postopku, ki je z zakonom legitimirana za vložitev obtožbe v kazenskem postopku, pa ustavna pritožba ni dovoljena.
Zato je bilo treba ustavno pritožbo zoper ta akt zavreči. Glede na tako odločitev Ustavno sodišče tudi ni odločalo o pritožnikovem predlogu za izdajo začasne odredbe.
3. Senat Ustavnega sodišča je ta sklep sprejel na podlagi prvega odstavka 54. člena in 6. člena ZUstS v sestavi: predsednik dr. Boštjan M. Zupančič in člana dr. Peter Jambrek in dr. Janez Šinkovec. Sklep je sprejel soglasno.
Predsednik senata
dr. Boštjan M. Zupančič